**Klimato neutralumo link: Vilniuje prasideda didžiausia Miestų misijos konferencija 2025**

Antradienį, gegužės 6 d., Vilniuje prasideda didžiausias iki šiol Europos Komisijos organizuojamas miestų klimato konferencijos renginys. Gegužės 6–8 d. vykstančioje konferencijoje, kurios tema – „Pasitelkiant miestų sėkmę: kovos su klimato kaita stiprinimas iki 2030 m.“, susitinka Europos Sąjungos ir kitų šalių politiniai lyderiai, miestų praktikai bei ekspertai, kad apžvelgtų tolesnius žingsnius siekiant neutralumo klimatui.

Vilnius, šių metų Europos žalioji sostinė ir renginio šeimininkas, išskirtinai pasitinka beveik 1 tūkst. svečių iš 112 miestų, kurie dalyvauja ES misijoje „100 klimatui neutralių ir išmanių miestų iki 2030 m.“. Vilniaus meras Valdas Benkunskas, atidarydamas konferenciją, pabrėžė miestų svarbą kovoje su klimato kaita:

„Miestai yra ne tik vieta, kur gyvena dauguma europiečių – jie yra klimato kaitos sprendimų epicentras. Atsakingi už daugiau nei 70 % pasaulio CO₂ emisijų, miestai prisiima milžinišką atsakomybę, bet kartu turi didžiausią potencialą pokyčiams. Jie tampa inovacijų laboratorijomis, ekonomikos varikliais ir vietomis, kur klimato veiksmai matomi realiai. Norint pasiekti klimato neutralumą Europoje, miestai turi būti šio proceso.“

Tris dienas trunkančio renginio metu miestų atstovai dalijasi patirtimi, pasiekimais ir idėjomis, diskutuoja apie klimato politikos iššūkius bei ieško sprendimų, kaip paspartinti pokyčius. Konferencija žymi miestų ambicijos pusiaukelę – iki 2030 m. tapti neutraliais klimatui.

Miestai atlieka esminį vaidmenį kovojant su klimato kaita – nors jie užima tik apie 4 proc. Europos žemės ploto, juose susidaro didžioji visų šiltnamio efektą sukeliančių dujų dalis, todėl vietinių savivaldybių veiksmai tampa itin svarbūs siekiant proveržio klimato srityje.

2025 m. Miestų misijos konferencijoje ypatingas dėmesys bus skiriamas finansavimo mechanizmams, valdymo inovacijoms ir daugiapakopiam bendradarbiavimui. Per aukšto lygio diskusijas dėl finansavimo ir investicijų strategijų miestų vadovai bei ES institucijų atstovai nagrinės, kaip išplėsti viešąjį bei privatųjį finansavimą klimato neutralumo siekiams įgyvendinti. Tarp svarbiausių momentų – dialogas dėl geresnio finansavimo prisitaikymui prie klimato ir atsparumui stiprinti, taip pat diskusijos apie politikos ir reguliacinius mechanizmus, galinčius užpildyti esamas spragas.

„Mission Label“ apdovanojimų ceremonijoje bus pagerbti miestai, turintys stipriausius miestų planus, kurie siekia ne tik užtikrinti glaudų miesto suinteresuotųjų šalių bendradarbiavimą, bet ir sudaryti sąlygas geresnei prieigai prie kapitalo bei didesniam investuotojų ir partnerių pasitikėjimui.